### NN 136/2021 (10.12.2021.), Pravilnik o stručnom usavršavanju u zatvorskom sustavu

MINISTARSTVO PRAVOSUĐA I UPRAVE

2247

Na temelju članka 38. stavka 4. Zakona o izvršavanju kazne zatvora (»Narodne novine«, br. 14/21), ministar nadležan za poslove pravosuđa donosi

PRAVILNIK

O STRUČNOM USAVRŠAVANJU
 U ZATVORSKOM SUSTAVU

Glava I.
 OPĆE ODREDBE

Svrha

Članak 1.

(1) Ovim Pravilnikom uređuje se organizacija, vrste i način provedbe stručnog osposobljavanja i usavršavanja (u daljnjem tekstu: izobrazba) državnih službenika i namještenika zatvorskog sustava (kaznionica, zatvora, centara i Središnjeg ureda nadležnog za zatvorski sustav, u daljnjem tekstu: Središnji ured) u ministarstvu nadležnom za poslove pravosuđa, te prava i obveze državnih službenika i namještenika (u daljnjem tekstu: službenici) koji su uključeni u izobrazbu.

(2) Iznimno od stavka 1. ovoga članka, izobrazbu u zatvorskom sustavu mogu pohađati i drugi državni službenici ministarstva nadležnog za poslove pravosuđa, ukoliko za tim postoje opravdani razlozi, po prethodnoj suglasnosti ravnatelja nadležnog za zatvorski sustav ministarstva nadležnog za poslove pravosuđa (u daljnjem tekstu: ravnatelj nadležan za zatvorski sustav), u kojem slučaju se na te državne službenike primjenjuju odredbe ovoga Pravilnika u odnosu na prava i obveze službenika koji pohađaju stručno osposobljavanje i usavršavanje, osim ako ovim Pravilnikom nije drukčije propisano.

(3) Pojmovi koji se koriste u ovom Pravilniku, a imaju rodno značenje odnose se jednako na muški i ženski rod.

Pojmovi

Članak 2.

Pojmovi korišteni u ovom Pravilniku imaju sljedeće značenje:

1) provoditelj izobrazbe je predavač, instruktor i trener koji neposredno provodi program izobrazbe, po načelu dobrovoljnosti

2) predavač je službenik zatvorskog sustava, a po potrebi i službenik druge ustrojstvene jedinice ministarstva nadležnog za poslove pravosuđa, te vanjski suradnik (osoba izvan sustava ministarstva nadležnog za poslove pravosuđa) koji posjeduje odgovarajuće stručno znanje, iskustvo i ostale vještine potrebne da službenicima, polaznicima određenog programa omogući usvajanje stručnog znanja te razvijanje odgovarajućih sposobnosti i vještina

3) instruktor je službenik zatvorskog sustava, a po potrebi i službenik druge ustrojstvene jedinice ministarstva nadležnog za poslove pravosuđa, te vanjski suradnik koji posjeduje odgovarajuća stručna znanja i vještine potrebne da polaznicima pojedinog programa omogući razvijanje, odnosno usavršavanje praktičnih vještina potrebnih za obavljanje određenih poslova i zadataka pojedinog radnog mjesta, a koji posjeduje dokaz za provođenje određenog stručnog osposobljavanja i usavršavanja u obliku javne isprave, npr. važeće dozvole, uvjerenja ili licence

4) trener je službenik zatvorskog sustava, a po potrebi i službenik druge ustrojstvene jedinice ministarstva nadležnog za poslove pravosuđa te vanjski suradnik koji posjeduje odgovarajuće obrazovanje te specifična stručna znanja i vještine potrebne za organizaciju i provedbu određenog programa u obliku radionica, a koji posjeduje dokaz za provođenje određenog stručnog osposobljavanja i usavršavanja u obliku važeće dozvole, uvjerenja ili licence

5) polaznik je službenik koji pohađa određeni program izobrazbe

6) potvrda je dokument koju izdaje Centar za izobrazbu polaznicima i provoditeljima izobrazbe čime se potvrđuje sudjelovanje u određenom programu izobrazbe kojeg je organizirao Centar za izobrazbu

7) voditelj praktičnog dijela temeljnog tečaja je službenik pravosudne policije koji sudjeluje u provedbi praktičnog dijela temeljnog tečaja koji vodi te prenosi stručno znanje i iskustvo u smislu pripreme za profesionalno, odgovorno i nepristrano obavljanje službenih zadaća odjela osiguranja

8) nastavna skupina predmeta na temeljnom tečaju je tematski povezana cjelina u okviru koje se nalaze nastavni predmeti koji se izučavaju i polažu na temeljnom tečaju

9) kompetencija je skup znanja, vještina i sposobnosti te pripadajuća samostalnost i odgovornost koje se očituju u obavljanju poslova određenog radnog mjesta.

Centar za izobrazbu i aktivnosti

Članak 3.

(1) Centar za izobrazbu zatvorskoga sustava ministarstva nadležnog za poslove pravosuđa, ustrojen je izvan njegova sjedišta (u daljnjem tekstu: Centar) te provodi izobrazbu službenika s ciljem stjecanja i unaprjeđenja stručnih znanja, iskustva i vještina, samostalnosti i odgovornosti službenika nužnih za kontinuirani profesionalni i osobni razvoj, kao i za različite socijalne aktivnosti.

(2) Centar može, radi stručnog osposobljavanja i usavršavanja staviti na raspolaganje predavaonice i smještajne kapacitete drugim korisnicima u skladu s Odlukom o načinu i uvjetima korištenja prostora Centra, uz prethodnu suglasnost ravnatelja nadležnog za zatvorski sustav.

(3) Centar može, radi stručnog osposobljavanja i usavršavanja polaznicima ustupiti na korištenje svoje smještajne kapacitete, tijekom trajanja stručnog osposobljavanja i usavršavanja, uz dužnost pridržavanja odredbi Kućnog reda Centra i čuvanja imovine Centra.

(4) Centar može, radi donošenja Odluke iz stavka 2. ovoga članka surađivati i sklapati sporazume s kaznionicama, zatvorima i Centrom za dijagnostiku u Zagrebu te s drugim državnim i javnim tijelima i institucijama, uz prethodnu suglasnost ravnatelja nadležnog za zatvorski sustav.

(5) Centar može, radi stručnog osposobljavanja i usavršavanja službenika surađivati i s drugim nacionalnim ili međunarodnim tijelima i institucijama, te sklapati potrebne ugovore o suradnji, uz prethodnu suglasnost ravnatelja nadležnog za zatvorski sustav.

(6) Aktivnosti Centra provode se u skladu s Kućnim redom Centra za izobrazbu, kojim se propisuju pravila korištenja prostora i opreme Centra, amblem i ostali simboli Centra, obilježavanje dana Centra te se pobliže utvrđuju prava, obveze i odgovornosti korisnika Centra, a donosi ga upravitelj Centra uz prethodnu suglasnost ravnatelja nadležnog za zatvorski sustav.

Analiza potreba za izobrazbom

Članak 4.

(1) Centar provodi analizu potreba za izobrazbom koja obuhvaća provođenje svih aktivnosti u cilju procjene ukupnih potreba zatvorskog sustava za izobrazbom službenika, što uključuje opće potrebe za izobrazbom svih službenika i specifične potrebe službenika za izobrazbom, u odnosu na obavljanje poslova pojedinih radnih mjesta u zatvorskom sustavu.

(2) Centar provodi vrednovanje programa izobrazbe te rezultate vrednovanja koristi za daljnji razvoj i unapređenje stručnog osposobljavanja i usavršavanja službenika.

Godišnji plan i program rada centra

Članak 5.

Temeljem provedene analize i vrednovanja iz članka 4. stavka 2. ovoga Pravilnika, upravitelj Centra donosi Godišnji plan i program rada Centra, uz prethodnu suglasnost ravnatelja nadležnog za zatvorski sustav.

Organizacija izobrazbe

Članak 6.

(1) Izobrazba službenika može se organizirati i provoditi putem predavanja, radionica, tečajeva, praktičnih vježbi, stručne prakse, supervizija, okruglih stolova, konferencija te drugih odgovarajućih načina kojima se ostvaruju postavljeni ciljevi pojedinog stručnog osposobljavanja i usavršavanja u zemlji ili u inozemstvu.

(2) Centar će obavijest i poziv na stručno osposobljavanje i usavršavanje službenika te njegov program pravovremeno dostaviti kaznionici, zatvoru, Centru za dijagnostiku u Zagrebu i Središnjem uredu, a prema potrebi i drugim ustrojstvenim jedinicama ministarstva nadležnog za poslove pravosuđa, radi razmatranja potrebe državnog tijela za takvom vrstom izobrazbe službenika, te određivanjem službenika koji će isti pohađati.

(3) Na program izobrazbe iz stavka 2. ovoga članka službenika u pravilu prijavljuje kaznionica, zatvor, Centar za dijagnostiku u Zagrebu ili Središnji ured u kojem je službenik zaposlen, ali se službenik može i samostalno prijaviti uz prethodnu suglasnost nadređenog. Prijava se dostavlja na način utvrđen u pozivu iz stavka 2. ovoga članka, u pravilu elektroničkim putem, ovisno o tehničkim mogućnostima Centra.

Kvaliteta programa izobrazbe

Članak 7.

(1) Centar će sadržaje programa izobrazbe i pripadajuće nastavne i radne materijale redovito ažurirati kako bi odražavali najnovije razvojne trendove iz domaće i strane prakse stručnog osposobljavanja i usavršavanja.

(2) Provoditelj izobrazbe primjenjuje razne metode poučavanja, poput studija slučajeva, vježbanja uloga, metoda iskustvenog učenja, ovisno o sadržaju stručnog osposobljavanja i usavršavanja, pri čemu sukladno mogućnostima koristi modernu tehnološku opremu. Ovisno o potrebama i tehničkim mogućnostima, programi izobrazbe se mogu provoditi i na daljinu.

Evidencija programa izobrazbe

Članak 8.

(1) Centar vodi evidenciju o provedenim programima izobrazbe, provoditeljima izobrazbe, voditeljima praktičnog dijela temeljnog tečaja i polaznicima.

(2) Evidencija iz stavka 1. ovoga članka sadrži: naziv i svrhu programa izobrazbe, mjesto njegova provođenja, popis provoditelja izobrazbe i voditelja praktičnog dijela temeljnog tečaja te popis polaznika programa s podacima kao što su ime i prezime, datum rođenja, osobni identifikacijski broj, naziv državnog tijela u kojem je sudionik izobrazbe zaposlen i radno mjesto na koje je raspoređen.

(3) Osim evidencije iz stavka 1. i 2. ovoga članka, Centar može voditi i druge evidencije bitne za praćenje stručnog osposobljavanja i usavršavanja službenika.

(4) Centar jednom godišnje dostavlja izvješće o svom radu i provedenim programima izobrazbe Središnjem uredu, a pojedinačne podatke o provedenim stručnim osposobljavanjima i usavršavanjima službenika zatvorskog sustava i Središnjeg ureda po njegovom traženju.

(5) Podatke o sudjelovanju službenika na određenom programu izobrazbe koji se provodio u organizaciji Centra, Centar će dostaviti na osobni zahtjev službenika ili na zahtjev državnog tijela u kojem je službenik zaposlen.

Potvrda o programu izobrazbe

Članak 9.

(1) Centar će po završetku programa izobrazbe izdati odgovarajuću potvrdu polazniku o pohađanju tog programa, a provoditelju izobrazbe i voditelju praktičnog dijela temeljnog tečaja potvrdu o sudjelovanju u programu izobrazbe, osim ako ovim Pravilnikom nije drukčije propisano.

(2) Službenicima koji su premješteni i po prvi puta raspoređeni na radno mjesto pravosudne policije te pohađaju temeljni tečaj, potvrdu izdaje središnji ured upravne organizacije za zatvorski sustav.

Prava osoba koje sudjeluju u izobrazbi

članak 10.

(1) Provoditelju izobrazbe službenika pripada naknada za pripremu i provedbu programa izobrazbe.

(2) Pravo na naknadu za obavljeni rad imaju i voditelji praktičnog dijela temeljnog tečaja i članovi Ispitnog povjerenstva.

(3) Pravo na naknadu za obavljeni rad mogu imati državni službenici i vanjski suradnici koji sudjeluju u razvoju programa izobrazbe te koji sudjeluju u analizi odobrenog programa izobrazbe radi njegovog ažuriranja, dopune i izmjene, o čemu upravitelj Centra donosi odluku, uz prethodnu suglasnost ravnatelja nadležnog za zatvorski sustav.

(4) Pravo na naknadu iz ovoga članka ne odnosi se na službenike Centra, osim u dijelu prava na naknadu za obavljeni rad u svojstvu člana Ispitnog povjerenstva iz stavka 2. ovoga članka.

(5) Visinu naknade za pripremu i obavljeni rad, odnosno za sudjelovanje u stručnom osposobljavanju i usavršavanju službenika, osobama iz ovoga članka posebnom Odlukom će utvrditi upravitelj Centra, uz prethodnu suglasnost ravnatelja nadležnog za zatvorski sustav.

(6) Službenici koji sudjeluju u stručnom osposobljavanju i usavršavanju službenika imaju pravo biti odsutni s radnog mjesta radi provedbe programa izobrazbe u kojima sudjeluju, uz naknadu plaće.

(7) Državni službenici koji sudjeluju u stručnom osposobljavanju i usavršavanju službenika imaju pravo na smanjeni opseg posla u državnom tijelu u kojem su zaposleni, razmjerno vremenu provedenom za pripremu programa izobrazbe, njegovu provedbu, ali i za sudjelovanje na razvoju programa izobrazbe i analizi postojećeg programa izobrazbe radi njegovog ažuriranja, dopune ili izmjene.

Glava II.
 VRSTE IZOBRAZBE

Provođenje izobrazbe

Članak 11.

(1) Izobrazba koja se provodi u Centru obuhvaća programe stručnog osposobljavanja i usavršavanja, kojima službenici stječu, odnosno dopunjuju i razvijaju svoje stručno znanje, vještine i sposobnosti.

(2) Programe izobrazbe iz stavka 1. ovoga članka, sukladno Godišnjem planu i programu rada, donosi Centar uz prethodnu suglasnost ravnatelja nadležnog za zatvorski sustav, a iznimno se programi mogu donijeti i ovisno o potrebama službe, izvan Godišnjeg plana i programa rada, uz prethodnu suglasnost ravnatelja nadležnog za zatvorski sustav.

(3) Iznimno od stavka 1. i 2. ovoga članka, službenici zatvorskog sustava mogu pohađati programe izobrazbe drugih državnih tijela, obrazovnih ustanova i institucija izvan zatvorskog sustava koji provode određeno stručno osposobljavanje i usavršavanje koje bi službenicima zatvorskog sustava omogućilo usvajanje i razvijanje kompetencija značajnih za poslove zatvorskog sustava, bilo da se program izobrazbe provodi u organizaciji Centra ili da se isti provodi u drugom državnom tijelu, obrazovnoj ustanovi i instituciji koja je program donijela.

(4) Odluku o provođenju programa izobrazbe koja sadrži bitne elemente programa izobrazbe i koji ima prethodnu suglasnost ravnatelja nadležnog za zatvorski sustav, popis polaznika programa te druge bitne detalje potrebne za provedbu određenog programa izobrazbe donosi upravitelj Centra.

(5) Za provođenje programa izobrazbe koji zahtijeva provjeru znanja, odnosno polaganje ispita kako bi se isti smatrao završenim, uz Odluku iz stavka 4. ovoga članka, upravitelj Centra donosi Odluku o Ispitnom povjerenstvu, uz prethodnu suglasnost ravnatelja nadležnog za zatvorski sustav. Ako je član Ispitnog povjerenstva upravitelj Centra, Odluku o Ispitnom povjerenstvu donosi ravnatelj nadležan za zatvorski sustav.

Vrste izobrazbe

Članak 12.

(1) Izobrazba službenika obuhvaćaju sljedeće programe:

1. uvodni program upoznavanja zatvorskog sustava

2. temeljni tečaj

3. specijalizirani programi

4. ostali programi.

(2) Programi izobrazbe iz stavka 1. ovoga članka u pravilu se provode u Centru, no mogu se provoditi i u drugim tijelima zatvorskog sustava, ali i u drugim državnim tijelima, obrazovnim ustanovama i institucijama izvan zatvorskog sustava.

(3) U prostoru Centra ili u organizaciji Centra provode se i drugi načini stručnog osposobljavanja i usavršavanja službenika, kao što su supervizije, sastanci, intervizije, sustručnjačke grupe podrške, stručne radne grupe i sl.

(4) Iznimno od stavka 2. i 3. ovoga članka koji se odnose na provođenje stručnog osposobljavanja i usavršavanja službenika, u prostorima Centra mogu se održavati radni sastanci, sastanci stručnih radnih grupa i drugi sastanci za potrebe zatvorskog sustava.

Uvodni program upoznavanja zatvorskog sustava

Članak 13.

(1) Uvodni program upoznavanja zatvorskog sustava koji se provodi u kaznionici, zatvoru, centru, odnosno Središnjem uredu je obvezno stručno osposobljavanje službenika koje u pravilu započinje odmah po zapošljavanja službenika u zatvorskom sustavu, s ciljem upoznavanja s općim poslovima iz nadležnosti kaznionice, zatvora, centra, odnosno Središnjeg ureda te sa specifičnim poslovima radnog mjesta na koje je službenik raspoređen.

(2) Uvodni program upoznavanja zatvorskog sustava koji se provodi u Centru je obvezno stručno osposobljavanje službenika koji se po prvi puta zapošljavaju u zatvorskom sustavu s ciljem upoznavanja sa zatvorskim sustavom i specifičnostima poslova zatvorskog sustava.

(3) Iznimno od stavka 2. ovoga članka, obvezno stručno osposobljavanje uvodnog programa upoznavanja zatvorskog sustava, koji se provodi u Centru ne odnosi se na novozaposlene službenike pravosudne policije kaznionice, zatvora i centra koji obavljaju poslove osiguranja.

(4) U svrhu organiziranja i provođenja uvodnog programa upoznavanja zatvorskog sustava iz stavka 2. ovoga članka koji se provodi u Centru, kaznionica, zatvor, Centar za dijagnostiku u Zagrebu i Središnji ured dostaviti će Centru obavijest o novozaposlenom službeniku, osim o službeniku pravosudne policije, u roku od 7 radnih dana od dana početka rada službenika.

(5) Uvodni program upoznavanja zatvorskog sustava iz stavka 2. ovoga članka će se provesti što je prije moguće, a najkasnije u roku do godine dana od dana početka rada službenika, što ovisi o broju novozaposlenih službenika te svrhovitosti provođenja uvodnog programa upoznavanja zatvorskog sustava.

Temeljni tečaj

Članak 14.

(1) Temeljni tečaj je obvezna izobrazba službenika pravosudne policije koji obavljaju poslove osiguranja kaznionice, zatvora i centra te su ga dužni pohađati nakon prijma u državnu službu i raspoređivanja na poslove osiguranja, za vrijeme vježbeničkog staža, radi osposobljavanja za samostalno obavljanje poslova osiguranja u zatvorskom sustavu i stjecanja uvjeta za polaganje ispita za zvanje pravosudne policije.

(2) Temeljni tečaj iz stavka 1. ovoga članka pohađaju i službenici premješteni u zatvorski sustav i raspoređeni na poslove osiguranja, a koji isti prethodno nisu završili, radi osposobljavanja za samostalno obavljanje poslova osiguranja u zatvorskom sustavu i stjecanja uvjeta za polaganje ispita za zvanje pravosudne policije.

(3) Provođenje temeljnog tečaja organizira Centar te se u pravilu provodi u prostoru Centra, dok se prema potrebi može provesti i u drugim tijelima zatvorskog sustava.

(4) Praćenje provođenja temeljnog tečaja, praćenje reda i discipline polaznika temeljenog tečaja te druge popratne poslove vezane za provedbu temeljnog tečaja obavlja voditelj temeljnog tečaja, kojega upravitelj Centra određuje Odlukom iz članka 11. stavka 4. ovoga Pravilnika.

(5) U svrhu organiziranja i provođenja temeljnog tečaja, kaznionica, zatvor i Centar za dijagnostiku u Zagrebu će dostaviti obavijest Centru o novozaposlenom službeniku pravosudne policije iz stavka 1. i 2. ovoga članka, u roku od 7 radnih dana od dana početka rada službenika.

(6) Službenik pravosudne policije iz stavka 1. i 2. ovoga članka u pravilu pohađa prvi sljedeći temeljni tečaj koji se organizira nakon njegova početka rada na poslovima osiguranja u zatvorskom sustavu.

Privremeni premještaj na rad radi pohađanja temeljnog tečaja

Članak 15.

(1) Radi izobrazbe službenika se privremeno premješta na rad u Centar, odnosno drugo tijelo zatvorskog sustava u kojem se provodi temeljni tečaj, za vrijeme trajanja temeljnog tečaja, o čemu rješenje donosi ministar nadležan za poslove pravosuđa.

(2) Polaznicima za vrijeme pohađanja temeljnog tečaja može se osigurati smještaj u Centru, a iznimno i u drugim ustrojstvenim jedinicama ministarstva nadležnog za poslove pravosuđa ili drugim državnim tijelima.

Oslobađanje od dijela temeljnog tečaja

Članak 16.

Upravitelj Centra može Odlukom osloboditi polaznika obveze polaganja ispita iz dijela nastavnog programa temeljnog tečaja, ako vjerodostojnom ispravom dokaže da je nastavni program već završio ili ispit položio, uz obvezu pohađanja programa izobrazbe.

Sadržaj temeljnog tečaja

Članak 17.

(1) Temeljni tečaj sastoji se od teorijske nastave i vježbi, ovladavanja vještinama gađanja vatrenim oružjem i borilačkim vještinama te praktičnog dijela.

(2) Praktični dio temeljnog tečaja može se provoditi u kaznionicama, zatvorima, odgojnim zavodima i centrima.

(3) Uvjet za završetak temeljnog tečaja je položeni stručni ispit za zvanje, uspješno obavljen praktični dio temeljnog tečaja s izrađenim dnevnikom praktičnog dijela i seminarskim radom.

Praktični dio temeljnog tečaja

Članak 18.

(1) Svakom polazniku temeljnog tečaja tijekom obavljanja praktičnog dijela u kaznionicama, zatvorima, odgojnim zavodima ili centrima određuje se voditelj praktičnog dijela temeljnog tečaja. Kaznionica, zatvor, odgojni zavod ili centar u kojem se obavlja praktični dio tečaja dostavlja Centru popis voditelja praktičnog dijela temeljnog tečaja za svakog polaznika tečaja.

(2) Dužnost voditelja praktičnog dijela temeljnog tečaja je nadzirati, pratiti i usmjeravati polaznika tijekom obavljanja praktičnog dijela temeljnog tečaja te ga pripremati za profesionalno, odgovorno i dostojanstveno obavljanje državne službe.

(3) Sve aktivnosti sudjelovanja na praktičnom dijelu temeljnog tečaja za zatvorski sustav polaznik posebno bilježi u dnevnik praktičnog dijela, a zabilježeno voditelj praktičnog dijela potpisom potvrđuje.

(4) Za voditelja praktičnog dijela temeljnog tečaja može biti određen službenik odjela osiguranja koji ima najmanje deset godina rada u zatvorskom sustavu.

Seminarski rad

Članak 19.

(1) Polaznik temeljnog tečaja dužan je izraditi seminarski rad uz stručno vođenje i nadzor predavača nastavnog predmeta koji je izabrao.

(2) Predavač prati izradu i ocjenjuje seminarski rad polaznika sa »zadovoljio« ili »nije zadovoljio«.

Polaganje ispita na temeljnom tečaju

Članak 20.

(1) Ispiti se na temeljnom tečaju za zatvorski sustav polažu nakon završetka predavanja iz nastavnih skupina, kako je to uređeno Odlukom iz članka 11. stavka 4. ovoga Pravilnika.

(2) Polaznik temeljnog tečaja polaže skup svih ispita koji čine stručni ispit za zvanje, osim onog polaznika koji je Odlukom upravitelja Centra oslobođen polaganja pojedinih ispita.

Struktura ispita na temeljnom tečaju

Članak 21.

(1) Ispit se sastoji od pisanog i usmenog dijela. Položeni pisani dio ispita preduvjet je za polaganje usmenog dijela. Ispit se ocjenjuje ocjenama prema skali od nedovoljan (1), dovoljan (2), dobar (3), vrlo dobar (4), do izvrstan (5).

(2) Ispit iz nastavnog predmeta koji se odnosi na primjenu metodike tjelesnog sprječavanja nasilničkog ponašanja čini provjera funkcionalnih i motoričkih sposobnosti te provjere tehnika tjelesnog sprječavanja nasilničkog ponašanja. Položene norme, odnosno provjera funkcionalnih i motoričkih sposobnosti predstavlja preduvjet za izlazak na dio ispita iz provjere tehnika tjelesnog sprječavanja nasilničkog ponašanja. Iz ovog nastavnog predmeta ne polaže se pisani dio ispita.

(3) Ispit iz nastavnog predmeta koji se odnosi na ovladavanje vještinama rukovanja i gađanja vatrenim oružjem sastoji se od pismenog dijela, provjere ovladanih vještina gađanja iz vatrenog oružja, odnosno ocjenskog gađanja i usmenog dijela ispita.

Ponavljanje ispita, izostanak i odustanak od polaganja ispita

Članak 22.

(1) Polaznik temeljnog tečaja koji na pisanom i usmenom dijelu ispita, provjeri funkcionalnih i motoričkih sposobnosti i na ocjenskom gađanju ne zadovolji, može ponovno pristupiti polaganju ispita još najviše dva puta.

(2) Polaznik temeljnog tečaja koji tri puta ne zadovolji na ispitu, provjeri funkcionalnih i motoričkih sposobnosti i ocjenskom gađanju nije završio temeljni tečaj.

(3) Ukoliko polaznik zadovolji na pisanom dijelu ispita, a zatim ne zadovolji na usmenom dijelu ispita iz tog predmeta, ponavlja samo usmeni dio ispita.

(4) U slučaju opravdanog izostanka s polaganja pisanog ili usmenog dijela ispita, provjere funkcionalnih i motoričkih sposobnosti i ocjenskog gađanja, koji se može dokazati odgovarajućom dokumentacijom, smatrat će se da polaznik nije pristupio polaganju tog dijela ispita te će imati mogućnost izlaska na ispit.

(5) U slučaju neopravdanog izostanka s polaganja pisanog ili usmenog dijela ispita, provjere funkcionalnih i motoričkih sposobnosti i ocjenskog gađanja smatrat će se da polaznik nije zadovoljio.

Ispit za zvanje pravosudne policije

Članak 23.

(1) Polaznik temeljnog tečaja je završio temeljni tečaj polaganjem ispita za zvanje, o čemu će Centar izdati uvjerenje o završenom temeljnom tečaju, a za službenike koji su premješteni i po prvi puta raspoređeni na radno mjesto pravosudne policije, potvrdu o završenom temeljnom tečaju i položenom stručnom ispitu za zvanje donijet će nadležna unutarnja ustrojstvena jedinica ministarstva nadležnog za poslove pravosuđa.

(2) Polazniku koji s uspjehom završi temeljni tečaj izdaje se uvjerenje ili potvrda koja sadrži: ime i prezime polaznika, datum rođenja, osobni identifikacijski broj, naziv tijela u kojem je zaposlen, radno mjesto, podatke o vremenskom razdoblju u kojem je trajao temeljni tečaj i mjestu njegova održavanja, datumu završetka temeljnog tečaja.

(3) Uvjerenje o završenom temeljnom tečaju i uspjehu na ispitu Centar uručuje polazniku te dostavlja nadležnoj unutarnjoj ustrojstvenoj jedinici ministarstva nadležnog za poslove pravosuđa i kaznenom tijelu u kojem je polaznik u službi.

(4) Ukoliko polaznik nije položio ispit iz stavka 1. ovog članka ili nije završio temeljni tečaj, Centar će, u roku od pet radnih dana o tome obavijestiti nadležnu unutarnju ustrojstvenu jedinicu ministarstva nadležnog za poslove pravosuđa.

Ponavljanje temeljnog tečaja

Članak 24.

(1) Polaznik temeljnog tečaja koji s nastave izostane opravdano 1/5 i više od ukupno predviđenog fonda nastavnih sati, ponovit će tečaj. Opravdani izostanci uključuju plaćeni dopust i godišnji odmor.

(2) Plaćeni dopust za polaganje državnog ispita ne smatra se izostankom s temeljnog tečaja.

(3) Polaznik temeljnog tečaja koji s nastave izostane neopravdano ukupno tri ili više dana, ponovit će tečaj. O svakom neopravdanom izostanku Centar će obavijestiti nadležno tijelo iz kojeg je privremeno premješten na rad.

Ispitno povjerenstvo

Članak 25.

(1) Svaki usmeni dio ispita polaže se pred Ispitnim povjerenstvom od najmanje tri člana, u pravilu sastavljenom od predsjednika i dva člana. Predsjednik Povjerenstva i članovi mogu imati zamjenike.

(2) Administrativne poslove Ispitnog povjerenstva obavlja tajnik Ispitnog povjerenstva koji je ujedno i član Ispitnog povjerenstva.

(3) Članovi Ispitnog povjerenstva imenuju se iz reda službenika koji imaju odgovarajuću struku u odnosu na područje ispitivanja te najmanje pet godina radnog iskustva ostvarenog u stručnoj spremi i struci od čega najmanje tri godine radnog iskustva u zatvorskom sustavu.

Zapisnik o polaganju usmenog ispita temeljnog tečaja

Članak 26.

(1) O provođenju usmenog dijela ispita na temeljnom tečaju sastavlja se Zapisnik kojeg potpisuju predsjednik i članovi Ispitnog povjerenstva, a vodi ga tajnik Ispitnog povjerenstva.

(2) U Zapisnik se unose podaci o sadržaju i načinu provođenja ispita, ocjena ispita kao i zapažanja značajna za ocjenu pokazanog znanja polaznika na ispitu kojeg polaže.

Odluka o posebnim elementima provedbe temeljnog tečaja

Članak 27.

(1) Svi ostali elementi provedbe temeljnog tečaja koji nisu uređeni ovim Pravilnikom, uredit će se Odlukom o posebnim elementima provedbe temeljnog tečaja koju donosi upravitelj Centra.

(2) Upravitelj Centra će u Odluci iz članka 11. stavka 4. ovoga Pravilnika odrediti voditelja temeljnog tečaja. Obveze voditelja temeljnog tečaja propisat će se Odlukom iz stavka 1. ovoga članka.

Specijalizirani programi

Članak 28.

Izobrazba službenika zatvorskog sustava može se provoditi kroz specijalizirane programe namijenjene usavršavanju određenih službenika ili skupina službenika, a odnose se na dodatno usavršavanje specifičnog stručnog znanja, vještina i sposobnosti radi povećanja stručnosti i profesionalnosti u radu službenika te učinkovitosti rada u zatvorskom sustavu.

Ostali programi

Članak 29.

(1) Izobrazba službenika zatvorskog sustava može se provoditi kroz ostale programe izobrazbe, koji ne pripadaju ni jednoj vrsti do sada navedenih programa izobrazbe, a odnose se na stjecanje novih ili dopunjavanje već postojećih znanja, vještina i sposobnosti za koje se utvrdi da će biti od koristi za rad službenika u zatvorskom sustavu, odnosno za zatvorski sustav u cijelosti.

(2) Ostali programi mogu se sastojati i od drugih aktivnosti kao što su sudjelovanje na stručnim seminarima, konferencijama, okruglim stolovima, supervizijama, studijskim putovanjima i sl.

(3) Iznimno od članka 12. stavka 2. ovoga Pravilnika ostale programe izobrazbe mogu organizirati i provoditi međunarodne institucije i organizacije u cilju učenja i razmjene iskustva.

Primjena pravilnika

Članak 30.

Ovaj Pravilnik se na odgovarajući način primjenjuje na stručno osposobljavanje i usavršavanje državnih službenika i namještenika odgojnih zavoda u kojima se izvršava odgojna mjera upućivanja u odgojni zavod u nadležnosti ministarstva nadležnog za poslove pravosuđa.

Glava III.
 PRIJELAZNE I ZAVRŠNE ODREDBE

Rokovi za izvršenje pojedinih obveza iz pravilnika

Članak 31.

(1) Upravitelj Centra će Odluku o načinu i uvjetima korištenja prostora Centra za izobrazbu iz članka 3. stavka 2. ovoga Pravilnika donijeti u roku od tri mjeseca od dana stupanja na snagu ovoga Pravilnika.

(2) Upravitelj Centra će Kućni red Centra za izobrazbu iz članka 3. stavka 6. ovoga Pravilnika donijeti u roku od tri mjeseca od dana stupanja na snagu ovoga Pravilnika.

Započeti postupci

Članak 32.

Postupci započeti prije stupanja na snagu ovoga Pravilnika dovršit će se prema odredbama Pravilnika o izobrazbi zaposlenika u kaznionicama i zatvorima Uprave za zatvorski sustav Ministarstva pravosuđa (»Narodne novine«, br. 81/02. 116/02. – Obrazac i 55/05.).

Prestanak važenja propisa

Članak 33.

Stupanjem na snagu ovoga Pravilnika, prestaje važiti Pravilnik o izobrazbi zaposlenika u kaznionicama i zatvorima Uprave za zatvorski sustav Ministarstva pravosuđa (»Narodne novine«, br. 81/02., 116/02. – Obrazac i 55/05.).

Stupanje na snagu

Članak 34.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/21-07/55
 Urbroj: 514-10-02-02-01/02-21-19
 Zagreb, 25. studenoga 2021.

Ministar
 dr. sc. Ivan Malenica, v. r.